[{"text_idx": "#000002", "text": "Mae pawb a\u2019i chwaer ledled Cymru yn hen gyfarwydd efo\u2019r traddodiad gwerin o ddawnsio Cymreig. Efallai eich bod chi\u2019n clywed sw\u0302n y ffidil yn eich pen wrth feddwl am y peth, a\u2019r ambell floedd a chlapio!\nOnd, ydych chi erioed wedi ystyried beth fyddai\u2019n digwydd petai chi\u2019n cyfuno dawnsio gwerin gyda si\u0302n clybiau nos queer?\nYr ateb... Qwerin, wrth gwrs!\nMewn gwaith o ddawns gyfoes, mae\u2019r artist dawns Osian Meilir yn archwilio i\u2019r ddwy arddull a\u2019u gweddu\u2019n brydferth i greu gwaith unigryw ym myd y celfyddydau Cymraeg.\nDyma sgwrs arbennig gyda Meilir..."}, {"text_idx": "#000003", "text": "\u201cDarn o ddawns gyfoes a newydd yw Qwerin,\u201d eglura Meilir. \u201cRwy\u2019n cyfuno'r ddawns werin draddodiadol Gymreig gydag elfennau o ddiwylliant queer, yn arbennig yn tynnu ar elfennau o ddiwylliant bywyd nos queer. Mae\u2019n cyfuno dwy arddull o ddawnsio cymdeithasol, un sy\u2019n hen ac yn draddodiadol ac yn perthyn i Gymru ac un arall sydd efallai yn fwy newydd a mwy cyfoes, sy\u2019n perthyn i glybiau nos yn y diwylliant queer. Yn y ddawns, rwy\u2019n cyfuno\u2019r ddwy elfen er mwyn archwilio i mewn i\u2019r croesfannau rhwng y ddwy hunaniaeth wahanol yma, sef yr hunaniaeth Cymraeg a\u2019r hunaniaeth queer.\u201d\nElfen drawiadol iawn o\u2019r gwaith ydi\u2019r gwisgoedd, sy\u2019n cymryd y wisg Gymraeg a\u2019i chwyddo. Gwelwn ddelweddau a phatrymau cyfarwydd, ond gyda sbin qwerin. Eglura Meilir bwysigrwydd y wisg:\n\u201cMae\u2019r gwisgoedd yn rili bwysig i fi, ac mae\u2019n bwysig iawn i\u2019r ddelwedd a\u2019r syniad. I fi, fel person queer, mae gwisg yn ffordd dwi\u2019n gallu mynegi fy hun ac mae hynny\u2019n wir i bawb, hyd yn oed pobl sydd ddim yn queer. Roedd diddordeb \u2018da fi mewn cyfuno gwisgoedd traddodiadol gydag elfen o steiliau gwahanol yn tynnu ar ddylunwyr fel Alexander McQueen a Vivienne Westwood.\u201d"}, {"text_idx": "#000005", "text": "Gyda\u2019r fath dalent creadigol, mae\u2019n amlwg ei fod yn ddawn naturiol. Ers roedd Meilir yn fachgen ifanc, roedd dawns ar ei feddwl, felly mae ganddo gryn dipyn o brofiad coreograffi!\n\u201cYn edrych yn o\u0302l, fi wastad wedi moyn dawnsio ers oedran ifanc iawn. Fi wastad wedi mwynhau creu dawnsfeydd a chreu pethau yn gyffredinol,\u201d meddai. Roedd Meilir yn gwybod yn iawn mai coreograffi oedd yn mynd i gipio\u2019i yrfa yn y dyfodol. \u201cFi\u2019n credu, deep down, fi wastad wedi gwybod mod i ishe coreograffi. Roeddwn i\u2019n creu dawnsfeydd fy hun ar gyfer cystadlaethau\u2019r Urdd a wastad yn gwneud stwff fy hun. Yn anaml iawn byddwn i\u2019n mynd at rywun arall i\u2019w cael nhw i greu\u2019r dawnsfeydd i fi!\u201d"}, {"text_idx": "#000006", "text": "Gydag Eisteddfod yr Urdd ar y gorwel, mae Meilir yn llawn clod o\u2019r mudiad ieuenctid.\n\u201cMae \u2018na ddiwylliant perfformio yng Nghymru a dim ots pwy wyt ti, pa gefndir na beth yw dy ddiddordebau, ti\u2019n cael dy roi ar lwyfan rhyw ffordd. Boed hynny mewn co\u0302r, mewn parti llefaru ac ati.\n\u201cDwi\u2019n credu bod hynny wedi bod o fantais i fi fel rhywun oedd gyda diddordeb yn y celfyddydau felly dwi\u2019n credu mod i wedi elwa yn fawr iawn o\u2019r cyfleoedd yna wnaeth alluogi fi i archwilio dawns ac i archwilio perfformio mewn ffordd wahanol.\u201d"}, {"text_idx": "#000007", "text": "Mae calendr Meilir a chriw Qwerin yn llawn dop o berfformiadau dros yr haf. Wedi perfformio yng Ngw\u0302yl Fach y Fro, y Bari, mae Qwerin yn paratoi i berfformio yng ngw\u0302yl Tafwyl, Caerdydd cyn symud ymlaen gyda fersiwn estynedig!\n\u201cDen ni\u2019n datblygu Qwerin i fod yn fwy o faint,\u201d sonia Meilir. \u201cDen ni\u2019n mynd o dri dawnsiwr i chwech ym mis Gorffennaf ac wedyn fydd y fersiwn \u2018mawr\u2019 yma mas yn yr Eisteddfod ac yng Ngw\u0302yl y Dyn Gwyrdd, a llawer mwy o leoliadau ar draws Cymru yn ystod yr haf.\u201d\nOnd, petai yna ddim cyfyngiadau a petai arian ddim o bwys, lle fyddai Meilir yn hoffi mynd a pherfformiadau Qwerin?"}, {"text_idx": "#000008", "text": "\u201cFi\u2019n credu byddwn i\u2019n dwlu mynd a Qwerin i wlad wahanol fel India, o bosib. Dwi\u2019n credu mod i\u2019n dweud India achos bod e\u2019n le mor lliwgar, a gyda\u2019r lliwiau gwahanol yng ngwisgoedd Qwerin dwi\u2019n credu byddai\u2019n gyfuniad diddorol.\u201d\nMae sawl gwlad ledled y byd, fel Cymru ac India, yn berchen ar draddodiadau dawns eiconig iawn, a hoffa Meilir gyd-weithio gyda sawl unigolyn o sawl gwlad wahanol!\n\u201cFyddwn i\u2019n dwlu cyd-weithio efo artistiaid dawns ac archwilio dawns draddodiadol gwledydd eraill.\u201d"}]